recursal/SuperWikiNEXT-32B huggingface dataset:
**תעלומת הגורילה** (באנגלית: **The Gorilla Mystery**) הוא סרט הנפשה קצר אמריקאי משנת 1930 שבוים על ידי ברט גילט, הופק על ידי וולט דיסני והופץ על ידי סרטי קולומביה. זהו הסרט ה-22 בסדרת סרטי "מיקי מאוס" שהופק והשביעי באותה השנה.

סרט קצר זה מהווה פרודיה למחזה "הגורילה" משנת 1925 מאת התסריטאי ראלף ספנס, שהפך לסרט אילם בשנת 1927 ולרימייק עם שמע בשנת 1930.

עלילה
-----

מיקי מאוס קורא בעיתון שגורילה נמלטה מגן החיות, והוא מיד מתקשר למיני מאוס בכדי להזהיר אותה. האחרונה טוענת שאינה מפחדת, ומנגנת ושרה למיקי דרך הטלפון. לפתע הגורילה מגיעה ופורצת לביתה של מיני וחוטפת אותה, ומיקי – ששומע את צעקותיה בטלפון – ממהר להציל את העלמה במצוקה. הגורילה מעלה את מיני לעליית הגג וקושרת אותה היטב, וכשמיקי מחפש את מיני ברחבי הבית הוא מפספס אותם כל פעם, כמעין משחק חתול ועכבר. בסוף מיקי מתיר את מיני והגורילה מועדת על החבל שמיני הייתה כבולה בו וזוג העכברים רוקדים וחוגגים את ניצחונם תוך שהם קושרים את הגורילה.

דמויות ומדבבים
--------------

* מיקי מאוס – וולט דיסני
* מיני מאוס – מרסלייט גארנר
* גורילה – לא ידוע

הפקה
----

למרות שלגורילה בסרט לא נקראה בשם, היא זוהתה רטרואקטיבית כאותה הגורילה שנראתה בשני הסרטים משנת 1933, "האיש המכני של מיקי" ו"חנות חיות המחמד", בשם **בֶּפּוֹ**.

לסרט הקצר "דונלד דאק והגורילה" משנת 1944 יש עלילה דומה לסרט זה, עם גורילה רצחנית בשם אייג'קס שברחה מגן החיות המקומי.

ביקורת
------

בספרו "הסרטים של מיקי: סרטי הקולנוע של מיקי מאוס", הייס גרוב מציין: "'תעלומת הגורילה' ראוי לציון בשל הדיאלוג הנרחב בתחילתו. עד עכשיו האנימטורים של דיסני שלטו בסינכרון שפתיים, והן מיקי והן מיני לא מראים שום פרצוף מביך בזמן שהם מדברים. מעניינת עוד יותר היא הגורילה בסרט זה שמצוירת באופן מפורט, שבכמה סצנות מוצגת כדי להראות את גודלה העצום. הגורילה והשימוש החכם באור וצל גורמים ל"תעלומת הגורילה" להיראות מתוחכמת יותר מהסרטים המצוירים הקודמים של מיקי מאוס. אפילו 'לוחמי האש' שיצא שלושה חודשים קודם לכן מתחיל להיראות פרימיטיבי".

כתב העת "Motion Picture News" פרסם ב-6 בדצמבר 1930: "זה לא עומד בסטנדרטים של סרטים מצוירים אחרים של מיקי מאוס, אבל זו קומדיה טובה, בכל זאת. רצף הטלפון טוב במיוחד".

קישורים חיצוניים
----------------

* "תעלומת הגורילה", במסד הנתונים הקולנועיים IMDb (באנגלית)
* "תעלומת הגורילה", במסד הנתונים הקולנועיים KinoPoisk (ברוסית)

הערות שוליים
------------

1. 1 2 3 4  Kaufman, J.B.; Gerstein, David (2018). *Walt Disney's Mickey Mouse: The Ultimate History*. Cologne: Taschen. ISBN 978-3-8365-5284-4.
2. ↑  Lenburg, Jeff (1999). *The Encyclopedia of Animated Cartoons*. Checkmark Books. pp. 108–109. ISBN 0-8160-3831-7. נבדק ב-6 ביוני 2020. `{{cite book}}`:  (עזרה)
3. ↑  Grob, Gijs (2018). "The Gorilla Mystery". *Mickey's Movies: The Theatrical Films of Mickey Mouse*. Theme Park Press. ISBN 978-1683901235.
4. ↑  "Short Subjects". *Motion Picture News*: 121. 6 בדצמבר 1930. נבדק ב-23 בפברואר 2020. `{{cite journal}}`:  (עזרה)
סימון שביל יזרעאל
שביל יזרעאל הוא טרק בעמק יזרעאל. תוואי השביל הראשי שלו הוא באורך של כ-120 קילומטר, ויחד עם שבילי משנה אורכו הוא כ-200 קילומטר. את השביל יזמו המועצה האזורית עמק יזרעאל יחד עם בני נוער מהמועצה, והוא סומן על ידי הוועדה לשבילי ישראל. השביל עובר בין מצפורי נופים, אתרים ארכאולוגיים, אתרי מורשת, גנים לאומיים ושמורות טבע. מטרות השביל הן להציג את ה"יזרעאליות", להוות אתר תיירותי, להוסיף לעמק מבחינה אקולוגית בערך הסביבתי ולהוות אתר חינוכי לנוער. צבעי סימון השביל מיוחדים בסימון לבן כתום לבן. רוב השביל כבר מוכן, אך ישנם חלקים מתוכננים הנמצאים בשלבי הכנה.

מסלול שביל יזרעאל
-----------------

שביל יזרעאל באזור תל שמרון
מעיינות, אתרי מורשת, יישובים, תלים תנ"כיים, שמורות ומצפורים לאורך השביל (המוכן) ממערב למזרח:

בית שערים, מצפה ברק, אלונים, עין חזין, באר אבא, נחל נהלל, נהלל, הסליק של נהלל, עין שפן, עין סייפן, עין בידיה, רמת דוד, גבת, שמורת הטבע שימרון, בריכת תל שימרון, סינגל תמרת, אבן שבת, גן לאומי שמרון, יער כפר החורש, הר בהרן, עין מקב, יפיע, יער בלפור, מצפור לעמק, גניגר, עין גדעון, שמורת הטבע בלפוריה, עין עדשים, גבעת הג'מוסים, חרבת עדשים, נחל עדשים, אחוזת ברק, דברת.

קישורים חיצוניים
----------------

מפת השביל באתר עמק יזרעאל (אורכב 20.06.2020 בארכיון Wayback Machine).

מפת השביל המתוכנן באתר עמק יזרעאל.

השביל באתר קק"ל. (אורכב 28.03.2017 בארכיון Wayback Machine)

הערות שוליים
------------

1. ↑  ישראל מושקוביץ, שביל חדש: חוויה יזרעאלית, באתר ידיעות אחרונות, ‏09/06/2016
2. ↑  שביל יזרעאל - קק"ל, באתר קרן קיימת לישראל (ארכיון)
3. ↑  בארי אורן, עמק יזרעאל: נחנך שביל יזרעאל – קק"ל, באתר עמקניוז, ‏12/06/16
4. ↑  שביל יזרעאל, באתר המועצה האזורית עמק יזרעאל (ארכיון)
5. ↑  יואב עציון, עמק יזרעאל: השביל הזה מתחיל כאן, באתר ycom, ‏04/11/14
6. ↑  שביל יזרעאל, באתר המועצה האזורית עמק יזרעאל, ‏5/06/2016
**דאלואה** (בצרפתית: **Daloa**) היא עיר במערב חוף השנהב שבמערב אפריקה. היא משמשת כבירת מחוז אוט ססנדרה. העיר נמצאת 141 ק"מ מערבית ליאמוסוקרו, הבירה המנהלתית של חוף השנהב ו-383 ק"מ צפון מערבית מאביג'אן, הבירה הכלכלית של חוף השנהב.

נכון לשנת 2012, היו בעיר 261,789 תושבים. היא העיר השלישית בחוף השנהב במספר התושבים אחרי אביג'אן ובואקה ולפני יאמוסוקרו.

היסטוריה
--------

אף על פי שצרפת השתלטה על חוף השנהב כבר ב-1842, רק ב-1905 הגיעו לעיר החיילים הצרפתיים הראשונים. כיבוש זה הוביל למרד של התושבים בשנת 1906.

לאחר תום מלחמת האזרחים הראשונה בשנת 2007, הייתה העיר בגבול שבין חלקה הדרומי של המדינה, אשר מאוכלס ברובו בנוצרים ונשלט על ידי ממשלת חוף השנהב, לחלקה הצפוני, אשר בו רוב מוסלמי ונשלט על ידי המורדים. העיר נותרה תחת שלטון הממשלה אשר דאגה לעיר שמהווה יעד חשוב בתעשיית הקקאו שמהווה שליש מכלכלת חוף השנהב. לאחר זכייתו של אלאסן ואטארה, אשר נתמך על ידי המורדים. בבחירות ב-2010, סירב הנשיא לוראן גבאגבו לוותר על השלטון, ובמרץ 2011 החלה מלחמת האזרחים השנייה במדינה. דאלואה הייתה העיר הגדולה הראשונה שנפלה לידי כוחותיו של אואטרה ב-29 במרץ, בדרך לכיבוש של כל חוף השנהב בסיוע צרפת והאו"ם.

### שפות

מאז עצמאותה, הצרפתית היא השפה הרשמית של חוף השנהב. הלינגואה פרנקה, שמדוברת ומובנת על רוב האוכלוסייה היא הדיולה, אולם במחוז אוט ססנדרה הלינגואה פרנקה היא הבטה (bété). הצרפתית שמדוברת בדאלואה דומה לצרפתית שמדוברת באביג'אן ומכונה צרפתית פופולרית איוורית (Français Populaire Ivoirien), היא נבדלת מהצרפתית הרשמית בעיקר בצורת ההתבטאות ולא במילים נוספות. בגלל מרכזיותה של העיר הן מסחרית והן גאוגרפית, ניתן למצוא בה דוברים של רוב השפות המדוברות בחוף השנהב, כ-60.

### דת

דאלואה, כעיר גבול בין החלק הדרומי, הנוצרי, של חוף השנהב לחלק הצפוני, המוסלמי. יש קהילות גדולות של נוצרים ומוסלמים. דאלואה היא מקום מושבה של דיוקסיה החל משנת 1955, ובעיר נמצא גם מסגד גדול.

ערים תאומות
-----------

* צרפתצרפת פו, צרפת
* ברזילברזיל קמפינאס, ברזיל

קישורים חיצוניים
----------------

ויקישיתוף מדיה וקבצים בנושא **דאלואה** בוויקישיתוף
* דאלואה, באתר אנציקלופדיה בריטניקה (באנגלית)

הערות שוליים
------------

1. ↑  הערכת כמות תושבים לפי הלשכה המרכזית לסטטיסטיקה של חוף השנהב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557747105171
* LCCN: n85189146
* NKC: ge1148950
* VIAF: 129073797
* WorldCat (עם VIAF): 129073797

 |
**דייוויד פרקינס** (באנגלית: **David Gerard Perkins**; נולד ב-12 בנובמבר 1957) הוא קצין בדימוס בדרגת גנרל. בתפקידו האחרון שירת כמפקד פיקוד האימונים וההדרכה של צבא ארצות הברית.

ביוגרפיה
--------

פרקינס נולד וגדל בניו המפשיר. ב-1980 סיים לימודיו בווסט פוינט והתגייס לצבא ארצות הברית. שירת כקצין שריון, וב-1995 שימש עוזרו של יושב ראש בית הנבחרים של ארצות הברית. בשנים 1996–1998 פיקד על הגדוד הראשון ברגימנט המשוריין 63 בתקופה בה הוצב בגבול מקדוניה. בתקופת מלחמת עיראק פיקד על בריגדת השריון השנייה של דיוויזיית החי"ר השלישית (הממוכנת), הוא הוביל את כוחות השריון בפשיטה שזכתה לכינוי "Thunder Run" לשבירת מערך ההגנה של צבא עיראק על בגדאד ותפס את תשומת הלב של התקשורת העולמית. על פועלו במלחמה עוטר בכוכב הכסף, עיטור הגבורה השלישי בדרגתו.

בשנים 2004–2005 שימש עוזרו של סגן יושב ראש המטות המשולבים ולאחר מכן שירת כמפקד מרכז האימונים וההדרכה של כוחות הצבא האמריקאי ונאט"ו באירופה. בשנים 2007–2008 שירת כקצין אג"ם במפקדת כוחות הצבא (הארמייה השביעית) בפיקוד אירופה של ארצות הברית. ב-2008 מונה לקצין מטה ודובר מפקדת כוחות הקואליציה בעיראק.

בשנים 2010–2011 פיקד על דיוויזיית החי"ר הרביעית בעת שהוצבה בעיראק ועסק במשימת העברת השליטה הצבאית לידי כוחות צבא עיראק. בנובמבר 2011 מונה למפקד מרכז הלימוד ופיתוח ההנהגה של צבא ארצות הברית בבסיס פורט לוונוורת'. במרץ 2014 מונה למפקד פיקוד האימונים וההדרכה של הצבא ושירת בתפקיד עד מרץ 2018.

ב-2022 מונה לחבר דירקטוריון תאגיד אושקוש.

פרקינס בעל תואר שני בהנדסת מכונות מאוניברסיטת מישיגן ותואר שני בלימודי ביטחון לאומי ואסטרטגיה צבאית ממכללת המלחמה של הצי. הוא נשוי לג'ינג'ר והם הורים לבת שמשרתת כטייסת מסוקים וקצינה בצבא ובן קצין בחיל ההנדסה.

קישורים חיצוניים
----------------

ויקישיתוף מדיה וקבצים בנושא **דייוויד פרקינס** בוויקישיתוף
* ביוגרפיה באתר פיקוד האימונים וההדרכה
* General assumes command of Fort Leavenworth, קנזס סיטי סטאר, 22 בנובמבר 2011

הערות שוליים
------------

1. ↑  Soldier who led brigade in assault on Baghdad promoted, אתר stripes.com‏, 5 בינואר 2006
**סוּפית גוף** (שם מדעי: *Gallinula comeri*) היא מין של סופית החיה אך ורק באי גוף, שהיא קטנה מרוב הסופיות ואיננה יכולה לעוף.

אורכה של הסופית עד 27 סנטימטרים והיא בעלת נוצות כחולות מעט, מקור קצר אדום עם בליטה על המקור וקצה צהוב וכנפיים חומות. הרגליים אדומות וארוכות ועוזרות לסופית לנוע מהר.

הסופית נתגלתה בטבע על ידי החוקר ג'ורג' כומר (1858 – 1937) ב-1888 על האי גוף שבדרום האוקיינוס האטלנטי, באמצע האוקיינוס בין אפריקה לאמריקה הדרומית. כמו כן היא נמצאה בארכיפלג טריסטן דה קונה, בה חיה עד לזמן האחרון סופית טריסטרן (Gallinula nesiotis), אשר כמה חוקרים טוענים שהיא הייתה תת-מין של סופית גוף.

האי גוף נחשב לאי מוגן ומבודד, בו חיים מגוון של עופות ים ומינים מוגנים והוא אתר מורשת עולמית חשוב ושם המין מוגן. עם זאת בטריסטרן דה קונה הם לא מוגנים. האוכלוסייה העולמית כוללת בערך 2,500 פרטים.

ראו גם
------

* סופית
* סופית מצויה
* סופית כהה

קישורים חיצוניים
----------------

ויקישיתוף מדיה וקבצים בנושא **סופית גוף** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* GBIF
 |

* סופית גוף בbirdlife

הערות שוליים
------------

1. ↑  סופית גוף באתר הרשימה האדומה של IUCN
**אדריאנו בנקיירי** (באיטלקית: **Adriano Banchieri**; ‏3 בספטמבר 1568 – 1634) היה מלחין, תאורטיקאי מוזיקה, נגן עוגב ומשורר איטלקי מסוף תקופת הרנסאנס וראשית תקופת הבארוק. בנקיירי ייסד את ה"אקדמיה דאי פלורידי" בבולוניה.

ביוגרפיה
--------

בנקיירי נולד ומת בבולוניה. בשנת 1587 היה לנזיר במסדר הבנדיקטינים. הוא נדר את נדריו ב-1590 ושינה את שמו המקורי, טומאזו, לאדריאנו. אחד ממוריו במנזר היה ג'וזפו גואמי, שהיה בין מעצבי סגנונו.

כמו אורציו וקי, גילה עניין בהמרת המדריגל למטרות דרמטיות. בפרט, היה בין מפתחי צורה שכונתה "קומדיית מדריגל" - קבצים לא-מבוימים אך דרמטיים של מדריגלים, שהצטרפו, כאשר הושרו בזה אחר זה, לסיפור. קומדיית המדריגל נחשבה פעם לאחת ממבשריה החשובים של האופרה, אבל רוב חוקרי המוזיקה רואים בה כיום התפתחות נפרדת, חלק מן העניין הכללי שהתעורר באיטליה של התקופה ביצירת צורות מוזיקליות-דרמטיות. בנוסף לכך, נודעת לבנקיירי חשיבות כמחבר קנצונטות, חלופה קלילה יותר ופופולרית מאוד למדריגל בשלהי המאה ה-16. בנקיירי לא ראה בעין יפה את המונודיסטים ונטיותיהם ההרמוניות המהפכניות, שבעניינן התבטא בחריפות ב-Moderna Practica Musicale שלו (1613), ובה בשעה ארגן בשיטה את השימוש הלגיטימי של אמנות המונודיה בבס ממוספר.

קישורים חיצוניים
----------------

ויקישיתוף מדיה וקבצים בנושא **אדריאנו בנקיירי** בוויקישיתוף
* אדריאנו בנקיירי, באתר אנציקלופדיה בריטניקה (באנגלית)
* אדריאנו בנקיירי, באתר "Find a Grave" (באנגלית)

* אדריאנו בנקיירי, באתר MusicBrainz (באנגלית)

* אדריאנו בנקיירי, באתר פרויקט מוטופיה

* אדריאנו בנקיירי, באתר Discogs (באנגלית)

* Original text of Bertoldino
* Original text of Caccasenno


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273039805171
* BIBSYS: 2127476
* BNE: XX1142838
* BnF: cb121526432 (data)
* CANTIC: a11072581
* CiNii: DA06856503
* GND: 118506374
* ICCU: CFIV026834
* ISNI: 0000 0001 0884 840X
* LCCN: n81024793
* LNB: 000047583
* MusicBrainz: f781f199-3454-404c-ad08-5ab098888468
* NDL: 01037231
* NKC: xx0013152
* NLA: 36009495
* NLP: A17031278
* NSK: 000047984
* NTA: 072821159
* RERO: 02-A000015762
* SNAC: w6kd396s
* SUDOC: 15353785X
* Trove: 1183509
* VcBA: 495/6050
* VIAF: 32034546
* WorldCat: lccn-n81024793

 |
**רביב אולמן** (באנגלית: **Raviv Ullman**; נולד ב-24 בינואר 1986) הוא שחקן ישראלי-אמריקאי, שהופיע בעבר תחת שם הבמה **ריקי אולמן** (**Ricky Ullman**). בתפקידו הגדול ביותר עד כה שיחק את פיל דיפי בסדרת הנוער "תקועים בזמן".

ביוגרפיה
--------

אולמן נולד באילת שבישראל לזוג הורים יהודים-אמריקאים. אביו ואימו הם בריאן אולמן ולאורה ארנקרנץ. סבו, מצד אמו, ג'וזף ארנקרנץ היה רב בסטמפורד, קונטיקט. אחרי יום הולדתו הראשון, עברה משפחתו לעיר פיירפילד שבקונטיקט, ארצות הברית. אולמן דובר עברית ומנגן בתופים.

קריירה
------

תפקידו הראשון של אולמן במסגרת מקצועית היה במחזה "אנה ומלך סיאם". בהמשך שיחק במחזות רבים. בשנת 2004 קיבל את התפקיד הראשי בסדרה "תקועים בזמן" המשודרת בערוץ דיסני האמריקאי. בסדרה הוא משחק נער משנת 2121 המשוגר לימינו. תפקידו בסדרה הביא לו מעריצים רבים בקרב בני נוער וצעירים.

כמו כן, הוא שיחק גם בסרט "פיקסל פרפקט" (Pixel Perfect), גם הוא של ערוץ דיסני, את רוסקו, הדמות הראשית.

בנוסף הופיע אולמן במספר סרטי טלוויזיה ובהופעות אורח בסדרות כמו "האוס" ו"חוק וסדר", וכן כיכב בסרט "הכינור" (The Violin), סרט קצר של הבמאית הישראלית ענבר גלבוע, שהוקרן בפסטיבל חיפה בשנת 2006, תחת השם "מיתר של תיל".
בשנים 2008–2009 רביב שיחק בסיטקום האמריקאי "ריטה רוק". בשנת 2010 שיחק בסרט "איך לעשות אהבה עם אישה". בשנת 2011 התארח בסדרה "מחשבות פליליות".

קישורים חיצוניים
----------------

ויקישיתוף מדיה וקבצים בנושא **רביב אולמן** בוויקישיתוף

* רביב אולמן, במסד הנתונים הקולנועיים IMDb (באנגלית)
* רביב אולמן, באתר AllMovie (באנגלית)
* רביב אולמן, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5061068
* LCCN: no2017088269
* VIAF: 169363828
* WorldCat: lccn-no2017088269

 |
סופית מצויה באגמון בישראל.
**סוּפִית** (שם מדעי: *Gallinula*) היא סוג של עוף מים ממשפחת הרליתיים החיה באגמים ובביצות בעולם הישן והחדש וכן באיים ברחבי האוקיינוסים. הסופיות ניזונות מצמחים ובעלי חיים קטנים, הן בעלי מקור אדום עם קצה צהוב וכנפיים חומות.

הסופית מזכירה את הפורפיריה בצורתה, אך היא כהה יותר, קטנה יותר וחיה בקרבה גדולה יותר למים. בדומה לברווז, נוצותיה של הסופית משוחות בשמן העוזר לה לצוף ומונע ממנה להירטב.

מינים
-----

* סופית סמואה (*Gallinula pacifica*)
* סופית מקירה (*Gallinula silvestris*)
* סופית גוף (*Gallinula comeri*)
* סופית מצויה (*Gallinula chloropus*) - נפוצה בישראל
* סופית אמריקה (*Gallinula galeata*)
* סופית כהה (*Gallinula tenebrosa*)
* סופית קטנה (*Gallinula angulata*)
* סופית טריסטן (*Gallinula nesiotis*) - נכחדה

בעבר היו בסוג עוד 3 מינים: סופית מכותמת (*Porphyriops melanops*) שעברה לסוג יחיד ושני מינים: סופית שחורת זנב (*Tribonyx ventralis*) וסופית טסמניה (*Tribonyx mortierii*) שעברו לסוג *Tribonyx*.

הערות שוליים
------------

1. ↑  סוּפִית במילון בעלי חיים א"י (תשכ"ג), 1963, באתר האקדמיה ללשון העברית

קישורים חיצוניים
----------------

ויקישיתוף מדיה וקבצים בנושא **סופית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* סופית באתר wildlifetrusts
**אדריאנה סלוואטיירה אריאס** (בספרדית: **Adriana Salvatierra Arriaza**;‏ נולדה ב-3 ביוני 1989) היא פוליטיקאית בוליביאנית. במשך מספר שעות ב-10 בנובמבר 2019 היא שימשה דה יורה כנשיאת בוליביה, מבלי שנכנסה לתפקיד רשמית. עם זאת, עד מהרה התפטרה. לפני כן היא הייתה נשיאת הסנאט הבוליביאני מאז ינואר 2019.

ביוגרפיה
--------

### פעילות פוליטית

סלוואטיירה נכנסה לפוליטיקה בשנת 2005, כשהייתה בת 16 בלבד. היא הצטרפה לשורות התנועה לסוציאליזם. בשנת 2014, ארגון הנוער של המפלגה בחר בה כמועמדת לסנאט על מקצועיותה ועבודתה מול ארגונים ציבוריים ואזרחיים. היא נבחרה לסנאט בגיל 26 בשנת 2015 מטעם סנטה קרוז ובגיל 29 הייתה סלוואטיירה לנשיאה הצעירה ביותר של הסנאט בתולדות בוליביה.

### התפטרות

ב-10 בנובמבר 2019 הודיעה נשיא בוליביה אבו מוראלס על התפטרותו בעקבות מחאות ואולטימטום מהצבא. בעקבותיו עזב סגן נשיא המדינה, אלווארו גרסיה לינרה, את תפקידו. הבא בתור לכהן כנשיא היה יו"ר לשכת בית הנבחרים ויקטור בורדה, אשר, עם זאת, התפטר לפני הנשיא מוראלס. על פי החוקה, במקרה זה, נשיאת הסנאט, אדריאנה סלוואטיירה, הייתה צריכה לשמש כנשיאה. ברם, סלוואטיירה הודיעה על התפטרותו באותו יום והגישה בקשה למקלט בשגרירות מקסיקו בלה פאס, זמן קצר לאחר שמוראלס עשה זאת על רקע המשבר הפוליטי במדינה. סגנית הנשיא השנייה של הסנאט, ג'נין אנייס, מכוח סירובו של סגן הנשיא הראשון, החליפה אותה בתפקיד. עם זאת, סלוואטיירה טענה מאוחר יותר כי אף על פי שהתפטרה, הסנאט עדיין לא קיבל רשמית את התפטרותה עד אז ולכן היא נותרה נשיאת הסנאט. הסנאט קיבל לבסוף את התפטרותה ב-14 בנובמבר 2019 ובחר את מוניקה אווה קופה לנשיאת הסנאט החדשה.

קישורים חיצוניים
----------------

ויקישיתוף מדיה וקבצים בנושא **אדריאנה סלוואטיירה** בוויקישיתוף
* אדריאנה סלוואטיירה, ברשת החברתית טוויטר
* אדריאנה סלוואטיירה, ברשת החברתית אינסטגרם

הערות שוליים
------------

1. ↑  Adriana Salvatierra Arriaza
2. ↑  Bolivia (Plurinational State of) — Chamber of Deputies
3. ↑  Take Five: «I truly believe it takes a revolutionary process to achieve equality»
4. ↑  Получившая президентскую власть спикер сената Боливии ушла в отставку
5. ↑  Bolivian Senate President Salvatierra announces resignation
6. ↑  Presidenta de Senado boliviano denuncia presión a dirigentes
7. ↑  El Gobierno y el MAS abren espacios de negociación en vías de la pacificación
**דאלאסוזאורוס** (שם מדעי: *Dallasaurus*; מילולית: "לטאת דאלאס") הוא סוג של זוחל ימי נכחד ממשפחת המוזאזאוריים שהיה מבין הקטנים שבבני משפחתו.

מאפיינים
--------

זוחל ימי זה שאולי היה חצי-אמפיבי הגיע רק לאורך של מטר והיה מהקטנים שבבני משפחתו שיכלו להגיע לאורך של 15 מטר במינים הגדולים. מאובניו התגלו בתצורות אבני הגיר של קמפ ראנץ' (Kamp Ranch Limestone) שבמחוז דאלאס, טקסס. בתצורות התגלו שני שלדים של הזוחל שנראו כמו מאובני מוזאזאורוס קטנים. היצור חי לפני 92 מיליון שנה בקרטיקון העליון שלחופי הים הפנימי המערבי.

עקב ממדיו סביר להניח שהוא יכל לצאת מהמים ולנוע על היבשה, אף שרגליו הקטנות הקשו עליו לנוע מהר ומצורת הזנב נראה שלא היה אמפיבי לחלוטין והיה יותר איטי מהמינים הגדולים יותר. הוא נע בהם בדומה לנחש או לקמטן מודרני. הוא היה בעל לסתות קטנות עם שיניים חדות אשר הזכירו לסתות נחש, רגליים קצרות וחוליות רבות בצווארו. הוא ניזון מדגים ומרכיכות.

הדאלאסוזאורוס מוצג לעיתים רבות כמאובן מעבר מראשוני המוזאזאורים, לצד האיגיאלוזוריים אשר התפתחו להיות ענקיים יותר וטורפי-העל של הימים כמו המוזאזאורוס והטילוזאורוס.

בתרבות
------

זוחל ימי זה הופיע בסדרה מפלצות חוזרות לתחייה.

קישורים חיצוניים
----------------

ויקישיתוף מדיה וקבצים בנושא **דאלאסוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

מודלים של דאלאסוזאורוס
מונחי יסוד באסטרונומיה תצפיתית, בתמונה זו הניגוד הוא ביחס לכדור הארץ בין השמש לכוכב לכת חיצוני
**ניגוד** הוא מצב בו שני גופים אסטרונומיים נראים בהפרש של °180 זה מזה. הסימול המוסכם לניגוד הוא ☍.

אף על פי שהמונח ניגוד מתייחס באופן כללי לשני גופים אסטרונומיים, החשיבות העיקרית בניגוד היא ביחס לשמש. מכדור הארץ, הירח וכוכבי הלכת החיצוניים (אלו שמרוחקים יותר מהשמש ביחס לכדור הארץ) נראים לעיתים בניגוד. במצב זה הירח או כוכב הלכת יזרחו כאשר השמש תשקע, ולהפך, ומכאן שבחצות הליל יהיה ברום מסלולו.

בכדור הארץ, הירח נמצא בניגוד כאשר הוא מגיע למילואו באמצע החודש העברי אם הירח מגיע ל**ניגוד** בזמן שהוא חוצה את מישור המלקה, יראה ליקוי לבנה. הזמן הטוב ביותר לצפות בכוכבי הלכת הוא בעת ניגוד, שכן אז המרחק אליהם מינימלי ומשך הזמן בו הם נמצאים (בשעות החשיכה) מעל לאופק מרבי. כמו כן, בגלל אפקט הניגוד החזר האור מגופים אלו גובר עוד יותר ובהירותם מרבית בעת הניגוד.

לקריאה נוספת
------------

* יגאל פת-אל - **אסטרונומיה - מדריך להכרת השמים**, הוצאת קוסמוס (1998).

קישורים חיצוניים
----------------

ויקישיתוף מדיה וקבצים בנושא **ניגוד** בוויקישיתוף
* ניגוד, באתר אנציקלופדיה בריטניקה (באנגלית)
הדאימיו מאטסודאירה קאטרמורי מבקר במגורי
משרת. בובות בבניין בעיר איזוואקמאצו
דאימיו במהלך ביקור רשמי, אילוסטרציה משנת 1860
**הדאימיו** (יפנית: **大名**, להאזנה (מידע • עזרה)) היו השליטים הפיאודליים החזקים ביותר מהמאה ה-12 עד המאה ה-19 ביפן. למעמד היסטוריה ארוכה מגוונת, מתקופת קמקורה דרך תקופת סנגוקו ועד תקופת אדו. המונח דאימיו לעיתים התייחס למנהיגים של השבטים, שנקראו גם שרי מלחמה. לרוב, גם אם לא תמיד, משרי המלחמה האלו קם השוגון או שנבחר עוצר.

אטימולוגיה
----------

ביפנית, 'דאי' (大) משמעותו גדול ו-'מיו' הוא קיצור של 'מְיוֹדֶן' (名田) – קרקע פרטית (מילולית: קרקע של שם).

הדאימיו בתקופת אדו
------------------

הדאימיו לבשו לרוב צבעים בהירים או כהים של סגול, בהתאם למעמדם. סגול כהה או בהיר קדם לירוק כהה או בהיר, אדום כהה ובהיר ולבסוף שחור. הדאימיו החזקים ביותר נחשבו לאצילים.

אחרי קרב סקיגהארה בשנת 1600 שסימן את תחילת תקופת אדו, ארגן השוגון טוקוגאווה איאיאסו מחדש את הקלאנים ואת שטחיהם לפי תפוקת האורז. איאיאסו גם חילק את הדאימיו לשלוש קבוצות, לפי מידת הקרבה שלהם אל משפחת טוקוגאווה: שינפן אשר היו קרובים לטוגוקאווה, פיודאישהיו וסאלים או בעלי ברית של טוקוגאווה וטוזמה אשר התנגדו לטוקוגאווה והובסו.

בשנת 1869, לאחר הרסטורציה של מייג'י, יצרו הדאימיו מעמד אריסטוקרטי חדש, הקאזוקו.

ראו גם
------

* אואסוגי הרונורי – דאימיו של פלך יונזאווה בסוף המאה ה-18.

קישורים חיצוניים
----------------

ויקישיתוף מדיה וקבצים בנושא **דאימיו** בוויקישיתוף
* דאימיו, באתר אנציקלופדיה בריטניקה (באנגלית)

הערות שוליים
------------

1. ↑  דאימיו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007540977705171
* BnF: cb119671858 (data)
* GND: 4252219-5
* LCCN: sh85035427
* NDL: 00561212
* SUDOC: 027680835

 |
**סופר חומצה** (superacid) היא חומצה עם חומציות גדולה מזו של חומצה גופרתית טהורה. במקרים רבים, הסופר-חומצה איננה תרכובת אחת אלא מספר תרכובות שיחדיו מייצרות תערובת עם חומציות גבוהה.

דוגמאות לסופר חומצות פשוטות הן:

* החומצה הטריפלואורומתאנגופריתית (CF3SO3H), הידוע גם בשם חומצה טריפלית
* חומצה פלואורוגופרתית (FSO3H)

שתי החומצות הללו הן בערך פי אלף יותר חזקות מאשר החומצה הגופרתית.

הסופר-חומצה החזקה ביותר שידועה היא חומצה פלואורואנטימונית, שהיא תערובת של חומצה הידרופלואורית ושל אנטימון פנטאפלואוריד. בתערובת זו החומצה ההידרופלואורית משחררת פרוטון (H+), והבסיס הצמוד (F-) ממנו השתחרר הפרוטון נסתר במהירות על ידי יצירת קשר קואורדינטיבי חזק עם האנטימון הפנטאפלואורי. כך נשאר הפרוטון חופשי, דבר שיוצר את החומציות החזקה של התערובת. הקשר בין האנטימון הפנטאפלואורי והבסיס הצמוד של החומצה הידרופלואורית יוצרת אניון אוקטאהדרי גדול (SbF6-), שהוא בעצם נוקלאופיל חלש וגם בסיס חלש מאוד, אשר אינו מקהה את החומציות של הפרוטון החופשי. החומצה הפלואורואנטימונית היא חזקה פי 2x1019 מאשר 100% חומצה גופרתית.

המושג "סופר-חומצה" הומצא על ידי ג'יימס בריאנט קוננט בשנת 1927 כדי לסווג חומצות אשר היו חזקות יותר מחומצות מינרליות קונבנציונליות. 

ג'ורג' אנדרו אולה זכה בפרס נובל לכימיה לשנת 1994 בעקבות מחקרו על סופר-חומצות ושימושן במחקר על תהליך הקרבוקציה.

סופר-חומצות מגיבות עם בסיסים ואף עם בסיסים חלשים בתגובת סתירה אלימה ואקסותרמית ביותר.

קישורים חיצוניים
----------------

ויקישיתוף מדיה וקבצים בנושא **סופר-חומצה** בוויקישיתוף

| חומצות ובסיסים |
| --- |
| לפי חוזק | חומצה (חלשה, חזקה, סופר חומצה) • בסיס (חלש, חזק, סופרבסיס) |
| לפי סוג | חומצה (מינרלית, אורגנית) • בסיס (מינרלי, אורגני) |
| לפי קאורדינטיביות | בסיס לואיס •  חומצת לואיס |
| אחר | חומצה מצומדת • בסיס מצומד • ערך הגבה • אמפוטריות |
| צורונים במערכת המימית | הידרוניום • הידרוקסיד |
| תגובות | פרוטונציה • דה-פרוטונציה • סתירה |
| אנליזה כימית | אינדיקטור pH • מד pH • טיטרציה • בופר • משוואת הנדרסון-האסלבאך |
| חומצות תעשייתיות חשובות | חומצה גופרתית • חומצה זרחתית • חומצה חנקתית • חומצה הידרוכלורית |
| בסיסים תעשייתיים חשובים | נתרן הידרוקסידי • סידן הידרוקסידי • אמוניה • נתרן תת-כלורי |
|  |
**הוקון מגנוססון** (בנורדית עתיקה: **Hákon Magnússon**, בנורווגית: **Håkon Magnusson**; ידוע בכינוי **תורפוסטר**, בנורדית עתיקה **Þórisfóstra** – "בנו המאומץ של תור"; ‏1068 – פברואר 1095) היה מלך נורווגיה מ-1093 ועד מותו. הוקון זכה להכרה חלקית בנורווגיה ולתקופת מלכותו משמעות מוגבלת. באופן כללי הוא לא נמנה עם הסדרה הממוספרת של מלכי נורווגיה.

הוקון היה נכדו של האראלד השלישי, בנו של מגנוס השני ואחיינו של אולף השלישי. הוא נולד פחות או יותר באותה עת בה מת אביו וגודל על ידי תור פה סטייג מעמק גודברנד. ב-1090 הוא עמד בראש משלחת לאזור שנקרא בסאגות ביימרלנד (Bjarmaland), כיום אזור ארכנגלסק שברוסיה.

לאחר מותו של אולף השלישי הוא הוכרז כמלך נורווגיה בטרונדהיים, בעוד שבן דודו, מגנוס השלישי, הוכרז כמלך בויקן (דרום נורווגיה). עד מהרה הוא נכנס לעימות עם מגנוס ונראה היה שלא מן הנמנע שתפרוץ מלחמה בין השניים. ב-1095 הכין מגנוס פעולה צבאית כנגד הוקון, אך הוא הופתע מחוזקו של בן דודו. כאשר הבין הוקון שמגנוס הגיע לטרונדהיים, הוא חצה את רכס הרי דוברפייל. אולם הוקון מת באופן פתאומי במהלך מסעו. כתוצאה מכך הפך מגנוס להיות מלכה של כל נורווגיה. הוא שבה את תור פה סטייג שבסופו של דבר נתלה.

קישורים חיצוניים
----------------

* Håkon Magnusson Toresfostre (Norsk biografisk leksikon) (בנורווגית)
**ניג'אט שיחאליזדה** (באזרית: **Nicat Şıxəlizadə**; נולד ב-12 באוקטובר 1988) הוא ג'ודוקא אזרי. שיחאליזדה מתחרה בקטגוריית המשקל עד 66 ק"ג ומחזיק במדליית ארד מאליפות העולם ואליפות אירופה.

קריירה
------

באליפות העולם 2005 שנערכה בקהיר, שיחאליזדה בן ה-16 זכה במדליית הארד בקטגוריית המשקל עד 60 ק"ג. שיחאליזדה התחיל את התחרות בסיבוב השני, הפסיד לאוטרבייב הקזחי ונשר לקרבות בית הניחומים. לאחר ניצחונות על עומר רבאחי האלג'יראי, מקסים קורוטון האוקראיני, וחיד סרלאק האיראני וגל יקותיאל הישראלי, שיחאליזדה עלה לקרב על מדליית הארד בו גבר על רבאזי זינטירידיס היווני. באותה השנה הוא סיים במקום החמישי באליפות אירופה לאחר שהפסיד בקרב על מדליית הארד.

בפברואר 2007 הוא זכה במדליית זהב בטורניר פריז היוקרתי לאחר שניצח בגמר את תצואקי אגוסה היפני באיפון. ביוני 2011 הוא זכה במדליית ארד בטורניר 'World Cup Tallinn'. באוקטובר 2012 שיחאליזדה זכה במדליית זהב בגראנד פרי אבו דאבי לאחר שניצח בגמר את רישוד סובירוב האוזבקי באיפון. במאי 2015 הוא זכה במדליית זהב בגראנד סלאם באקו שבמדינת הולדתו לאחר שניצח בגמר את קולין אואטס הבריטי. במאי 2016 שיחאליזדה זכה במדליית ארד בטורניר המאסטרס היוקרתי שנערך בגוודלחרה. 

באולימפיאדת ריו 2016, שיחאליזדה הודח בשלב שמינית הגמר לאחר ניצחון והפסד. הוא התחיל בסיבוב השני בו ניצח את סוגוי אוריאטה ספרדי והפסיד בשמינית הגמר לפאביו באזילה האיטלקי שזכה בזהב.

באליפות אירופה 2017 שנערכה בוורשה, זכה שיחאליזדה במדליית הארד בקטגוריית המשקל עד 66 ק"ג. בקרב הראשון הוא ניצח את מנואל שייבל הגרמני, בשמינית הגמר הוא ניצח את יספר לפיבר הבלגי וברבע הגמר גבר על קמל חאן-מגמדוב הרוסי. בחצי הגמר הוא הפסיד לאדריאן גומבוץ הסלובני ונשר לקרב על מדליית הארד בו גבר על דזמיטרי מינקו הבלארוסי. באותה השנה הוא זכה במדליית ארד בגראנד סלאם פריז.

קישורים חיצוניים
----------------

ויקישיתוף מדיה וקבצים בנושא **ניג'אט שיחאליזדה** בוויקישיתוף
* ניג'אט שיחאליזדה, ברשת החברתית אינסטגרם
* ניג'אט שיחאליזדה, באתר olympedia.org
* ניג'אט שיחאליזדה, באתר איגוד הג'ודו העולמי
* ניג'אט שיחאליזדה, באתר JudoInside.com

הערות שוליים
------------

1. ↑  פרופיל וסטטיסטיקות אודות הג'ודוקא באתר sports-reference.com
2. ↑  מידע על הג'ודוקא באתר JudoInside.
3. ↑  הקרב נגד תצואקי אגוסה, גמר טורניר פריז 2007, באתר JudoInside
**הוקו גדול** (שם מדעי: ***Crax rubra***) הוא מין של תרנגולאי דרום אמריקני בעל נוצות שחורות. הוא המין הגדול ביותר במשפחת ההוקיים ומבין העופות הגדולים ביותר בדרום אמריקה.

תיאור
-----

ההוקו הוא עוף גדול ומרשים שאורכו 78-100 ס"מ ומשקלו 3.1-4.8 ק"ג. הוא המין הגדול ביותר במשפחתו.

הזכר בעל נוצות שחורות במרבית גופו למעט המקור הקטן והצהוב ועל ראשו ציצות נוצות שחורות פרועות מעט, במיוחד מעל עיניו. תחתית הגוף לבנה וכמו אצל רוב התרנגולאים ההוקו הזכר גדול מהנקבה. צבעי הנקבה הם תערובת של חום, אפור ושחור. לשני המינים זנב ארוך. הם מסוגלים לעוף אך מבלים את מרבית זמנם בהליכה על קרקע היער.

אקולוגיה
--------

ההוקו חי בטבע ביערות דרום ומרכז אמריקה ממקסיקו לאורך אמריקה המרכזית ועד לאקוודור וקולומביה וכן באיים הקאריביים. זהו עוף שוכן קרקע הניזון בעיקר מפירות שונים כמו התאנה. לעיתים הוא יגוון גם ביצורים קטנים עיקר חרקים שימצא בין העלים.

הם אוכלים בחבורות ונשמרים מטורפים גדולים כמו היגואר, הטאירה או האנקונדה. בעת סכנה הם רצים במהירות לבין סבכי היער ונעלמים. הם יכולים גם לעוף אבל משתמשים בזה כאמצעי אחרון.

ההוקו נמצא במצב שימור פגיע עקב פגיעה ביערות בהם הוא חי.

גלריה
-----

* 
*

קישורים חיצוניים
----------------

ויקישיתוף מדיה וקבצים בנושא **הוקו גדול** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
* IBC
 |

* הוקו גדול, באתר rainforest

הערות שוליים
------------

1. ↑  הוקו גדול באתר הרשימה האדומה של IUCN
**תְּרִיסָנִית קוֹצָנִית** (שם מדעי: ***Raja clavata***) הוא מין של בטאי ממשפחת התריסניתיים. היא מצויה לחופי האוקיינוס האטלנטי המזרחי, בקרבת חופי מערב אפריקה וצפונה לחופי אירופה וכן מצויה לחופי הים התיכון והים השחור. לעיתים היא נמצאת גם בשפכי נהרות בקרבת הים. לרוב היא תימצא על קרקעית הים העשויה חול, בוץ או חצץ בעומק 10 עד 60 מטרים.

מאפיינים
--------

התריסנית היא דג שטוח באורך של 105 סנטימטרים בזכרים ו-135 סנטימטרים בנקבות הגדולות יותר, אך רובם יותר נפוצים באורך 85 סנטימטרים. משקלם המרבי מגיע ל-18 קילוגרם. צבעה אפור בהיר עם כתמים כהים המתמזגים על הקרקעית והחלק התחתון הוא בהיר-שמנת ברובו. לתריסנית זנב ארוך ועליו שורת זיזים בולטים ולנקבות ישנם זיזים נוספים בתחתית גופם. הם נעים באמצעות נפנוף חזק של סנפירי החזה דמויי-הכנפיים שלהם.

התריסניות חיות על הקרקעית ומחפשות חסילונים, סרטנים, דגים ותולעים שהם מוחצות בשיניהם החזקות. הן מתרבות לאורך חופים רדודים ובתוכם מטילים ביצים צמודות לקרקעית חולית או בוצית. כל נקבה יכולה להטיל 48–74 ביצים בממוצע והם בוקעות כעבור 4 עד 7 חודשים, תוך ניצול החלמון הרב שבהם.

ואולם מצבה של התריסנית נפגע עקב דיג יתר לאורך חופי אירופה, בהם היא מקננת. רבים מהתריסניות שנתפסו בשנים האחרונות היו קטנות מהרגיל ולא בשלים לבגרות מינית.

קישורים חיצוניים
----------------

ויקישיתוף מדיה וקבצים בנושא **תריסנית קוצנית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* NCBI
* GBIF
 |

* תריסנית קוצנית, באתר אנציקלופדיה בריטניקה (באנגלית)

הערות שוליים
------------

1. ↑  תריסנית קוצנית באתר הרשימה האדומה של IUCN
2. ↑  לפי מונחי האקדמיה ללשון העברית

|  |  |
| --- | --- |
| בקרת זהויות עריכת הנתון בוויקינתונים | 
* GND: 4529858-0

 |
**תרינקרומרום** (שם מדעי: ***Trinacromerum***; מילולית: "שלושה עצמות ירך נטויות") הוא סוג של זוחל ימי נכחד מסדרת הפלזיוזאורים. הוא חי באוקיינוס הקדום של הקרטיקון העליון. מאובניו נמצאו באמריקה הצפונית: בקנזס ובמניטובה, קנדה. בסוג זה נכללים 2 מינים: *Trinacromerum bentonianum* ו-*Trinacromerum kirki*. הם נמצאו לראשונה ב-1888.

מאפיינים
--------

התרינקרומרום היה זוחל ימי בעל צוואר קצר ולסת ארוכה דמוית-מקור שהייתה מלאה בשיניים מחודדות. עם זאת הוא ניזון רק מדגים קטנים או רכיכות. אורכו הגיע ל-3 מטרים והוא השתמש בסנפיריו הגדולים כדי לשייט במים במהירות במרדפיו אחרי טרפו. במראהו הוא דמה לדוליצ'ורינצ'ופס ואורח חייו אולי דמה לכלבי ים מודרניים.

הוא שחה במימי הים הפנימי המערבי במרדף אחרי דגים, ייתכן שבקבוצות גדולות. הוא עצמו שימש טרף לפליוזאורים גדולים יותר, מוזאזאוריים וכרישים גדולים.

בתרבות
------

זוחל ימי זה הופיע במשחק עולם היורה: המשחק.

קישורים חיצוניים
----------------

ויקישיתוף מדיה וקבצים בנושא **תרינקרומרום** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
**הדיוויזיה ה-36 של הצבא הבריטי** הייתה דיוויזיה בריטית אשר לחמה במלחמת העולם השנייה.

היסטוריה
--------

### הדיוויזיה ההודית ה-36

הדיוויזיה הוקמה בהודו ב־15 בדצמבר 1942, והיא כללה את החטיבה ה-29 ואת החטיבה ההודית ה-72, שהורכבה רק מיחידות בריטיות. הדיוויזיה נטלה חלק ממערכת ארקאן 1942–1943, ובמערכה בשנת 1944 הייתה בתחילה בעתודה, אולם לאחר מכן נשלחה לסייע לדיוויזיה ההודית ה-7 בקרב על נגאקיידוק, ולאחר תבוסת היפנים נשלחה הדיוויזיה לעתודה למנוחה.

### הדיוויזיה הבריטית ה-36

בתחילת יולי 1944 הוחל בהטסת הדיוויזיה לשדה התעופה של מיצקיינה בצפון בורמה, כאשר החטיבה ה-72 הייתה היסוד הראשון שנחת שם. ב-1 בספטמבר 1944, זמן קצר לאחר שהדיוויזיה התחילה מתקדמת לאורך "רכבת העמק" מ-Mogaung כלפי Indaw באגף הימני של NCAC, היא הפכה להיות **הדיוויזיה הבריטית ה-36**. ב־14 בדצמבר התווספה חטיבה שלישית לדיוויזיה; באופן מבלבל, זוה היה הכוח ההודי הראשון עליו פיקדה הדיוויזיה (החטיבה ההודית ה-26, שכללה שני גדודים בריטים ושני גדודים הודים).

הדיוויזיה הייתה הדיוויזיה הבריטית היחידה שהסתמכה לחלוטין על אספקה אווירית, בעיקר על ידי חיל האוויר העשירי של ארצות הברית, במשך תקופה ממושכת. חיל האוויר של צבא ארצות הברית גם סיפק לדיוויזיה 12 מטוסים קלים שמצוידים לפינוי נפגעים ופלוגת הנדבה של צבא ארצות הברית להקמת מסלולי האוויר שלה. בתחילה, הדיוויזיה הייתה ללא ארטילריה משלה, ובמקום זאת הסתמכה על קבוצת ארטילריה סינית בפיקוד אמריקני. גדוד ארטילריית ההרים ה-32 ההודי הצטרף בסופו של דבר לדיוויזיה לאחר שנשא את תותחיו בפרדות במשך יותר מ-440 מיילים (640 ק"מ).

הדיוויזיה, לאחר שהצטרפה לכוח העיקרי של הארמייה הבריטית ה-14 של ויליאם "ביל" סלים, חצתה את הנהר איראוואדי (אנ') והתקדמה באופן עצמאי לאורך הצד המזרחי של הנהר. יחידות מהדיוויזיה ספגו אבדות בגין חציית נהר שוולי, אך הדיוויזיה המשיכה להתקדם עד נפילת מנדליי במרץ 1945. ב-1 באפריל 1945 הועברה הדיוויזיה מ-NCAC לארמייה ה-14. החטיבה ההודית ה-26 הפכה לחטיבה הבריטית ה-26 ב-6 באפריל והגדודים ההודים הוחלפו בגדודים בריטים מהבריגדות ההודיות האחרות עד ה-19 באפריל.

מכיוון שכעת היו יותר חיילים בבורמה ממה שניתן היה לתספק (ומטוסי התובלה שהוקצו ל-NCAC נסוגו לסין), הוחזרה הדיוויזיה להודו, לשם הגיעה רשמית ב־12 במאי, והצטרפה לקורפוס ההודי ה-34 ב-28 במאי.

### בצבא הודו

הדיוויזיה כיום (2020) פועלת בסאגאר שבמאדהיה פרדש, כחלק מהקורפוס ה-1, פיקוד דרום מערב. סמל הדיוויזיה הוא בז מוזהב. הדיוויזיה כוללת את חטיבת השריון ה-18 (גוואליאור) ואת חטיבות החי"ר ה-72 וה-115 (גוואליאור ודאנה בהתאמה). במקור היא נועדה לפעול כדיוויזיית הדרכה, אולם היא הועלתה בשנת 1966 לדיוויזיה סטנדרטית. הדיוויזיה יחד עם הקורפוס ה-1, כפופים לפיקוד המרכז.

קישורים חיצוניים
----------------

* היסטוריה של יחידות צבא הודו הבריטית

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n92036723
* VIAF: 124477228
* WorldCat: lccn-n92036723

 |
הרב **חננאל חאביף (חביף) מורינו** היה ראש ישיבה ודרשן באזמיר במאה ה-18. מחבר ספר **מגדל חננאל**.

תולדותיו
--------

למד אצל הרב יהודה אשכנזי, ומכנה אותו "קדוש מורי ורבי הרב הכולל" ושמע תורה מפי הרב חיים אבולעפיה ומרבי חיים מודעי. חי בעניות גדולה, עד שבנו מספר כי "ובביתו אין לחם ואין שמלה ואין כסות בקרה" היה מתענה תעניות רבות. העמיד תלמידים הרבה, ובימיו "התלמידים רבים ונכבדים, גדודים גדודים, גדולים ועצומים חכמים מחוכמים, אתוספו ספסלי לארכה ולרחבה, רבים שתו ממימיו...". מתלמידיו נמצא את הרב פנחס רפאל יהושע די שיגורה, שגם סייע לבנו בהוצאת ספר מגדל חננאל. כתב ספר גדול ורחב, שנשרף, ובנו הוציא לאור את כתביו שליקט.

הספיד בק"ק אלגזי באזמיר את רבי חיים מודעי.

בנו היה הרב נסים אברהם המכונה ג'ליבי חאביף, שהוציא לאור את ספרו של אביו והדפיס דרוש שדרש להספדו בק"ק שלום בספר. נכדו היה הרב יעקב חאביף, מחבר ספר ויחי יעקב.

כעשור לפני מותו חלה: "טיפה שנפלה על גופו של צדיק ויאכל חצי בשרו פלגא דגופא ובכל זאת לא השיב ידו שוקד על למודו" (הקדמת בנו לספר מגדל חננאל). נפטר בי"ג באדר ה'תקס"ג (1803). הרב רפאל אשכנזי ספד לו.

ספרו
----

**מגדל חננאל** (שאלוניקי תקע"ט) שבעה דרושים על נושאים שונים כגון נישואין, הספדים ועוד. ליקוטים על סדר התנ"ך, ליקוטי חידושים על הש"ס ועל הרמב"ם. לספרו הסכמות מהרב חיים יצחק אלגאזי, הרב דוד אמאדו והרב רפאל אשכנזי מאב תקע"ח.

הערות שוליים
------------

1. ↑  זהו שם משפחתו, כמבואר בספר מראה הגדול חלק ב' דרוש ט' להספד.
2. ↑  מגדל חננאל, דף ד' עמוד א'
3. 1 2  מגדל חננאל, "הקדמת החכם השלם והכולל בן המחבר זצוק"ל"
4. ↑  מגדל חננאל, הקדמת הרבנים המובהקים המאירים כברקים
5. ↑  כשנפטר אביו של הפרד"ס, סידר לו הרב חאביף דרוש שיאמר לזכרו בתשלום שנתו, והוא הדרוש הששי בספר מגדל חננאל
6. ↑  דרוש ד'
7. ↑  דף ל"ב
8. ↑  מראה הגדול חלק ב' דרוש ט' להספד

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007519124705171

 |
לוח זיכרון של שאנדור ואנדור על קיר בית הולדתו (מישקולץ, ככר בית העירייה 22)
**שאנדור ואנדור** (במקור **ונטיאנר**, בהונגרית: **Vándor Sándor**; מישקולץ, 28 ביולי 1901 – שופרונבאנפלבה, 14 בינואר 1945) היה אספרנטיסט, מנצח יהודי-הונגרי, מלחין שנספה בשואה.

ביוגרפיה
--------

שאנדור ואנדור נולד במשפחה יהודית כבנם של יעקב ונטיאנר, רופא, יליד ליפטובסקי מיקולש ושל רוזה פולאצ'ק. הוריו ניספו בשואה. בשנת 1919, בתקופת הרפובליקה הסובייטית ההונגרית, שאנדור ואנדור ארגן מועצת סטודנטים מהפכנית, שבגינה גורש מאוחר יותר (לאחר נפילת הרפובליקה) מכל בתי הספר התיכוניים במדינה. הוא למד בברלין בשנת 1921 ובלייפציג בין השנים 1921 לבין 1924. לאחר מכן עבד באיטליה קרוב לשמונה שנים כקורפטיטור לאופרה. הוא חזר להונגריה בשנת 1932, הפך למנצח התיאטרון בשופרון, אך עבד גם בבודפשט ובמישקולץ. בשנת 1936 לקח על עצמו את ניהול המקהלה שהוקמה על ידי כמה מחברי מקהלת סלמאש, שלימים נודעה ברחבי הונגריה כמקהלת ואנדור של בודפשט (אך הוא ניהל גם מקהלות פועלים אחרות).

בתחום תנועת המקהלות קידם את יצירותיהם של בלה בארטוק, זולטאן קודאי ומלחינים בני זמנו אחרים באופן ייעודי, אך הוא בעצמו כתב יצירות למקהלה והלחין גם כמה מפרטי השירה של המשורר אטילה יוז'ף. הוא ניהל יחסי עבודה ישירים עם אטילה יוז'ף ושוחח עמו מספר פעמים על יצירות המקהלה שנכתבו לשיריו, לעיתים קרובות בדרך זו נוצרה הצורה הסופית של העבודות.

שאנדור ואנדור הפך בשואה לקורבן של טרור מפלגת צלב החץ. בנובמבר 1944 הוא נלקח לשופרונבאנפלבה, שם נרצח בעינויים.

הנצחה
-----

קברו נמצא בבית העלמין קרפשי בבודפשט, מצבתו היא פרי יצירתו של הפסל אלדאר פרקש. במישקולץ רחוב קיראי של היום נשא את שמו עד לחילופי המשטר. בשופרון ובבודפשט ברובע 16 קראו רחוב על שמו.

עבודותיו העיקריות
-----------------

* יצירות תזמורת (סרנדה הונגרית, 1935)
* מוזיקה קאמרית (רביעיות מיתרים, סונטות קאמריות)
* עבודות פסנתר (המכונה, 1932)
* אופרה (דוקטור אלמוש קיש, 1942)
* קנטטות (Detestatio belli, 1939; לילה פרברי, 1939; בקצה העיר, 1941)
* עבודות מקהלה (אנדרה אדי : הטווס המריא, 1932; אטילה יוז'ף: עם לב טהור, 1937; שיר של נשים צעירות, 1937; ריקוד דובים, 1938; ספר לי מה אתה בוגר 19, 1938; עובדים, 1939; נחמה, 1939; דודולו, 1940, שנדור פטפי: הים קם לתחייה, 1941)
* שירים (עיבודי שירי עם)

לקריאה נוספת
------------

* לקסיקון ביוגרפי של מישקולץ. מישקולץ, 2008.
* לקסיקון ביוגרפי הונגרי 1000–1990

קישורים חיצוניים
----------------

ויקישיתוף מדיה וקבצים בנושא **שאנדור ואנדור** בוויקישיתוף

הערות שוליים
------------

1. ↑  "Születési bejegyzése a miskolci polgári születési akv. 882/1901. folyószáma alatt".
2. ↑  Holtnaknyílvánítások (1950. március 2.) Magyar Közlöny - Hivatalos lap, 37. szám

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb164416232 (data)
* GND: 138872759
* ISNI: 0000 0000 6689 0625
* LCCN: n90717753
* MusicBrainz: a3b4da7e-5f92-4246-ac2c-493a2e97a4a5
* NTA: 296983608
* VIAF: 75482726
* WorldCat: lccn-n90717753

 |
**לואיס פרריה** הידוע גם כ**ג'סטין לוויס** (באנגלית: **Louis Ferreira**; נולד ב-20 בפברואר 1967) הוא שחקן קולנוע פורטוגזי-קנדי המשחק בעיקר בדרמות וסדרות פשע, במעל 100 סדרות.

ביוגרפיה
--------

פרריה נולד ב-20 בפברואר 1967 באי טרסיירה שבאיים האזוריים, פורטוגל. בילדותו עברה משפחתו לצפון יורק שבאונטריו בקנדה. 

הוא החל לשחק ב-1986 והופיע במגוון סדרות, בין השאר ידוע ממשחקו בסדרה Hidden Hills כדאג בארבר, הדרמה Durham County - עליה זכה בפרס ג'מיני ב-2008, נעדרים בתור ג'ון פולוק ו-Bad Blood בתור דומיניק קוסולטו. כמו כן שיחק במגוון תפקידים קטנים בסדרות רבות.

בשנת 1995 שיחק בסרט האימה הקנדי Blood and Donuts בתור אירל. בשנת 1998 גילם את התפקיד הראשי של בובי מק'אליסטר בסדרת הדרמה "השילוש הקדוש" ברשת NBC, אך בוטלה לאחר עונה אחת בשל ממוצע רייטינג נמוך. 

ב-2004 שיחק בדרמה "שחר המתים" של זאק סניידר כלואיס קלארק, ובסרט "צ'סטאנט: גיבור סנטרל פארק" לצד אביגייל ברסלין. 

בשנת 2007 שיחק במותחן על הכוונת של אנטואן פוקווה בתור הסוכן הווארד פרנל. אותה שנה גם שיחק בסרט האימה המסור 4 בתור ארט בלאנק. לאחר שנתיים השתתף בסרט הדרמה הביוגרפית זכרונות מאחוזת הגנים האפורים.

בשנת 2012 שיחק ב-4 פרקים בסדרת הנוער הקנדית "מתחמי אל איי", אשר שודרה ברחבי ארצות הברית ברשת The CW. בשנת 2013 את לגלם את דמותו של הבלש אוסקר וגה בסדרת הטלוויזיה הקנדית "מניע" למשך 4 עונות בתפקיד הראשי. 

בשנת 2016 גילם את דמותו של אריק האל בסדרת המדע הבדיוני "הנוסעים בזמן", דמות אשר שבה כדמות אורחת בעונות שאחריה. בשנת 2017 החל לשחק בסדרת המשטרה "ימ"מ" בCBS. ב-2018 התארח בסדרות "החץ" ו"תיקים באפלה", והצטרף לעונה השנייה של סדרת הפשע הקנדית "ריזוטו", בתור דומיניק קוסולטו. 

סרטים נוספים עליהם זכה לשבחים הם: The Marsh‏, Boozecan ו-The Big Slice וכן הסרט מ-2005, Trump Unauthorized בו פרריה משחק את נשיא ארצות הברית לעתיד דונלד טראמפ.

קישורים חיצוניים
----------------

ויקישיתוף מדיה וקבצים בנושא **לואיס פרריה** בוויקישיתוף

* לואיס פרריה, במסד הנתונים הקולנועיים IMDb (באנגלית)
* לואיס פרריה, באתר AllMovie (באנגלית)
* לואיס פרריה, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5025576
* BnF: cb14200567q (data)
* GND: 14395671X
* ISNI: 0000 0001 1877 3261
* LCCN: no2009133276
* NLA: 61201925
* NLK: KAC2020Q6422
* NSK: 000224807
* SUDOC: 23590550X
* VIAF: 66676465
* WorldCat: lccn-no2009133276

 |
אין לבלבל עם אין לבלבל ערך זה עם הערך "ג'ינגשאנוזאורוס", העוסק בדינוזאור מראשית תקופת היורה.

**יינגשאנוזאורוס** (שם מדעי: **Yingshanosaurus**) הוא סוג דינוזאור צמחוני ממשפחת הסטגוזאוריים שחי בסוף היורה לפני 155 מיליון שנה ביערות סין. הוא קרוי על שם המדינה בה נמצא - יינגשאן (Yingshan) שבמחוז סצ'ואן, דרום סין. 

המאובנים שלו התגלו ב-1983 והם כללו עצמות חלקיות של גולגולת שבורה, צלעות ומספר חוליות לא ברורות. לאורך השנים הוא נחשב לטקסון מוטל בספק עקב מחסור בפרטים ייחודיים. רק ב-1994 החוקר שו סונגלין (Zhu Songlin) ראה בו פרט של סטגוזאור מאוחר. לצידו נמצאו באתר מספר של דינוזאורים מהיורה הסינית, ביניהם סטגוזאורים אחרים כמו הטואוג'יאנגוזאורוס, הצ'ונגצ'ינגוזאורוס וההואיאנגוזאורוס וטורפים כמו היאנגצ'ואנוזאורוס.

סטגוזאור זה היה בעל ירך באורך 675 מ"מ והגיע לאורך 4.5-6 מטרים. לא נמצא ממנו זנב אך נמצאו לוחיות קטנות מעל החוליות ששימשו כדי להזרים דם חם לגוף. היצור היה אוכל צמחים בעל ראש קטן. בנוסף הוא היה בעל זיזי עצם על כתפיו.

קישורים חיצוניים
----------------

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
שלט האצולה האפיפיורי של ניקולאוס הרביעי
**ניקולאוס הרביעי** (בלטינית: **Nicolaus IV**;‏ 30 בספטמבר 1227 – 4 באפריל 1292) היה האפיפיור מ-22 בפברואר 1288 עד מותו.

ביוגרפיה
--------

### ראשית חייו

ג'ירולמו מאשי ד'אסקולי (Girolamo Masci d’Ascoli) נולד ב-30 בספטמבר 1227 בעיר לישיאנו באיטליה, והוא הצטרף למסדר הפרנציסקנים בשלב מוקדם. בשנת 1272 הוא מונה לשופט מחוזי בדלמטיה, ובשנת 1274 מונה למנהל הכללי של המסדר. ב-12 במרץ 1278 הוא מונה לקרדינל של סנטה פודנציאנה, וב-12 באפריל 1281 מונה לבישוף-קרדינל של פלסטרינה.

### שלטונו

לאחר מותו של קודמו הונוריוס הרביעי, נמשכו הבחירות כמעט שנה תמימה. זה קרה לא רק בגלל חילוקי דעות במועצת הקרדינלים, אלא גם בגלל מחלת המלריה, שבאותו זמן השתוללה ברומא, ואף עלתה לכמה מן הקרדינלים בחייהם, אולם בסוף ד'אסקולי נבחר לאפיפיור ב-22 בפברואר 1288 ושמו כאפיפיור היה ניקולאוס הרביעי. הוא היה הפרנציסקני הראשון שנבחר לאפיפיור; עם זאת, ניקולאוס השלישי היה גם הוא תומך נלהב של המסדר.

האפיפיור החדש המשיך במדיניות הסיציליאנית של קודמיו, והכריז על ויתורו של שארל השני, מלך נאפולי על כתר סיציליה, אולם מאוחר יותר שחרר אותו מכל התחייבויותיו, הכריז עליו כמלך סיציליה ונידה את אלפונסו השלישי, מלך אראגון. ב-18 במאי 1291 נפל הבסיס האחרון של הצלבנים בארץ הקודש, עכו, ובכך תמה תנועת מסעי הצלב של ימי הביניים. במהלך ארבע שנות כהונתו, ניסה ניקולאוס הרביעי לארגן מסע צלב חדש, אולם כל מאמציו נכשלו. ביום ראשון של הדקלים 1288 הוא קיבל את רבן בר צומה, נזיר נסטוריאני, שכשגריר של ארגון חאן מהשושלת האילח'אנית, עתיד היה ליצור ברית בין המונגולים בפרס לבין הנוצרים נגד הממלוכים.

ב-4 באפריל 1292 מת ניקולאוס הרביעי ברומא, וכעבור שנתיים נבחר במקומו סלסטינוס החמישי.

קישורים חיצוניים
----------------

ויקישיתוף מדיה וקבצים בנושא **ניקולאוס הרביעי** בוויקישיתוף
* ניקולאוס הרביעי, באתר "Find a Grave" (באנגלית)
* ניקולאוס הרביעי, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**הונוריוס הרביעי** | **אפיפיור(רשימת האפיפיורים)** | **הבא**:**סלסטינוס החמישי** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007307110005171
* BIBSYS: 1049251
* BNE: XX5218777
* BnF: cb13529979s (data)
* CANTIC: a10478632
* GND: 11878627X
* ISNI: 0000 0001 2118 3131
* LCCN: n82141563
* NLP: A36486929
* NTA: 070843325
* RERO: 02-A012354655
* SELIBR: 346645
* SUDOC: 03083242X
* ULAN: 500238558
* VcBA: 495/2391
* VIAF: 3827199
* WorldCat: lccn-n82141563

 |
**ניקולא פיובאני** (באיטלקית: **Nicola Piovani**, נולד ב-26 במאי 1946) הוא נגן מוזיקה איטלקית קלאסית-קלה, מלחין מוזיקה לתיאטרון ופסקולי מוזיקה לסרטים, וזוכה פרס אוסקר למוזיקה הדרמטית המקורית הטובה ביותר על הפסקול לסרטו של רוברטו בניני "החיים יפים".

חייו
----

לאחר סיום לימודיו התיכוניים, נרשם פיובאני לאוניברסיטת סאפיינצה ברומא, ובשנת 1967 קיבל תואר בפסנתר מן הקונסרבטוריון ע"ש ורדי במילאנו. בהמשך למד תזמור אצל המלחין היווני מאנוס חג'ידאקיס.

בין יצירותיו הפופולריות הפסקול לסרט "אינטרוויסטה" של פדריקו פליני, השני משלושת שיתופי הפעולה שלו עם הבמאי המפורסם (השניים האחרים היו "ג'ינג'ר ופרד" (Ginger e Fred) ו"קול הירח" (La voce della luna). שנים אחר כך הלחין בלט בשם "באלטו פליני".

בשנת 2000 היה הפסקול זוכה האוסקר שלו ל"חיים יפים" מועמד לפרס גראמי בקטגוריה של "היצירה האינסטרומנטלית הטובה ביותר שנכתבה לקולנוע, טלוויזיה או אמצעי ויזואלי אחר". הפרס ניתן לבסוף לרנדי ניומן. בשנת 2005 ישב בחבר השופטים של פסטיבל הסרטים הבינלאומי ה-27 של מוסקבה. לאור עבודתו בשנים האחרונות עם במאים צרפתים, בעיקר דניאל תומפסון, פיליפ לאורה ואריק-עמנואל שמיט, העניק לו שר התרבות הצרפתי את התואר "שבלייה" (אביר) של מסדר האמנויות והספרות ב-21 במאי 2008 בפסטיבל הסרטים של קאן.

עד כה, חיבר פיובאני למעלה מ-130 פרטיטורות, בהן מוזיקה לסרטים כמו "הכה במפלצת בעמ' הראשון" (1972), "בושם האישה בשחור" (1974), "פלאוויה הכופרת" (1974), "טביעות-רגל על הירח" (1975), "קפיצה בחשיכה" (1980), "הלילה בו נפלו הכוכבים" (1982) וקאוס (1984). המוזיקה ל"קאוס" נחשבת לדעת רבים לאחת המשובחות ביותר שנכתבה אי פעם לקולנוע. עם זאת, פיובאני עצמו סבור, ש"יותר מדי מוזיקה לסרטים עושה את המלחין לשכיר-עט לכל עת, אבל בתיאטרון המוזיקה עולה על כל מעשה אמנות". נאמן לדעתו זו, הוא ממשיך לעבוד בתיאטרון מוזיקה ואף מחבר מוזיקה קונצרטנטית ומוזיקה קאמרית.

קישורים חיצוניים
----------------

ויקישיתוף מדיה וקבצים בנושא **ניקולא פיובאני** בוויקישיתוף
* 

* אתר האינטרנט הרשמי של ניקולא פיובאני (באיטלקית)
* ניקולא פיובאני, ברשת החברתית פייסבוק

* ניקולא פיובאני, במסד הנתונים הקולנועיים IMDb (באנגלית)

* ניקולא פיובאני, באתר AllMovie (באנגלית)

* ניקולא פיובאני, במסד הנתונים הקולנועיים KinoPoisk (ברוסית)

* ניקולא פיובאני, באתר אייטונס (באנגלית)

* ניקולא פיובאני, באתר ספוטיפיי

* ניקולא פיובאני, באתר AllMusic (באנגלית)

* ניקולא פיובאני, באתר MusicBrainz (באנגלית)

* ניקולא פיובאני, באתר Discogs (באנגלית)

* ניקולא פיובאני, באתר Songkick (באנגלית)

* Biography of Nicola Piovani

הערות שוליים
------------

1. ↑   פסטיבל הסרטים הבינלאומי ה-27 של מוסקבה (2005)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007426158105171
* BNE: XX1096469
* BnF: cb138985124 (data)
* CiNii: DA13934403
* GND: 128697768
* ICCU: RAVV089540
* ISNI: 0000 0001 2284 3955
* LCCN: no98022022
* MusicBrainz: ceb470d9-3c0b-4fcc-acda-b67e97bfe00d
* NKC: xx0169961
* NLK: KAC2018M6082
* NTA: 071807411
* SUDOC: 058498311
* VIAF: 117991686
* WorldCat: lccn-no98022022

 |
אין תמונה חופשיתאין תמונה חופשית
**עופר גלזר** (נולד ב-16 בפברואר 1960) הוא איש עסקים ישראלי, המוכר בציבור בעיקר כבעלה-לשעבר של המיליארדרית שרי אריסון.

ביוגרפיה
--------

עופר גלזר נולד בקריית ים. אביו היה סקיפר, ולאמו הייתה חנות צמר לסריגה. למד בבית ספר היסודי "אורים", והמשיך ללימודי התיכון בפנימייה של בית הספר החקלאי בכפר גלים, אך לא סיים את לימודיו. בצה"ל, שירת כקצין בגדנ"ע, ולאחר שחרורו, עבד כמאבטח בסניף בנק לאומי בלונדון. בשובו לישראל, התחתן עם בתו של סוכן ביטוח אצלו עבד בתל אביב, ובשלהי שנות ה-80 הפעיל בריכה שחכר במושב שדה משה ליד קריית גת. במהלך עבודתו במושב, התגרש מאשתו והתחתן עם בת המושב. בתחילת שנות ה-90, עבר עמה לאילת. גלזר חכר והפעיל עם אשתו את המזנון על אנייה עם קרקעית זכוכית, בשם "ז'ול ורן".

ב-1992 החל לעבוד כסוכן מכירות של יחידות נופש בחברת "ישרוטל" אך פוטר כעבור חצי שנה. לאחר פיטוריו, הפעיל באילת, בזכיינות, חנויות לבגדי תינוקות של החברות הוניגמן ושילב, עסק במכירת דירות, ורכש יאכטה בשם "נירוונה", אותה שיפץ והפעיל כספינת טיולים במפרץ אילת. במקביל, קנה גלזר וילה באילת, חילק אותה ליחידות נופש, והשכיר כל יחידה.

ב-2001 התגרש שוב, ועבר להתגורר בתל אביב, עבד כסוכן של חברה פיננסית, ובילה את סופי השבוע באילת, שם הכיר את המיליארדרית שרי אריסון. ב-2003 התחתן עם אריסון בחתונה מתוקשרת, ונחשף לראשונה לציבור בישראל.

לאחר נישואיו, המשיך גלזר לפעול בעסקיו, ואף להרחיבם. בתחילה, שילבה אותו אריסון בחברות שונות הקשורות לקבוצת העסקים שלה, אך ספגה ביקורת ציבורית על כך כאשר התברר כי בנק הפועלים מייעץ ללקוחותיו להשקיע בחברה בה שותף גלזר. מאז, עופר גלזר פועל בנפרד מעסקי אשתו, ועל פי פרסומים בעיתונות, הוערכו עסקיו בינואר 2008, בסך כולל של כ-50 מיליון דולר

במאי 2009 התגרש משרי אריסון.

לעופר גלזר שלוש בנות – אחת מאשתו הראשונה ושתיים מאשתו השנייה.

### הפרשה הפלילית

ב-2003, חודשים ספורים לאחר נישואיו לאריסון, נחקר עופר גלזר בחשד למעשים מגונים שביצע בשתי נשים. נגד גלזר הוגש כתב אישום בבית משפט השלום בתל אביב, ולמרות הכחשותיו, הורשע במעשים מגונים ובהטרדה מינית ונידון לחצי שנת מאסר וכן פיצוי כספי למתלוננות. לאחר שגזר הדין אושר גם בבית המשפט המחוזי ריצה גלזר את עונש המאסר ב-2007 בכלא מעשיהו, ולאחר ניכוי שליש בגין התנהגות טובה שוחרר ושב לעסקיו. עניינו נסקר בהרחבה באמצעי התקשורת, והודגשה במיוחד התייצבותה של אשתו הטרייה, שרי אריסון, ושל ידידם רני רהב, לימינו. אריסון סוקרה כשהיא מלווה אותו לדיוני בית המשפט, והצהירה כי היא אוהבת את בעלה ומאמינה בחפותו.

הערות שוליים
------------

1. ↑  מביא כסף הביתה מאת יהודה שרוני nrg
2. ↑  פ (ת"א) 8515/04 מדינת ישראל נגד עופר גלזר
3. ↑  פ (ת"א) 8515/04 מדינת ישראל נגד עופר גלזר
4. ↑  עפ (ת"א) 72174/05 עופר גלזר נגד מדינת ישראל